三月二十一日泛舟十绝(录二)
刘克庄
湄洲屿隔雪涛中,闻此山川仿佛同。
但是至今游息地,邦人处处作离宫。
虽沉璧马计安施?倏忽桑田变渺弥。
说与神通君看取,潮头不到艮山祠。
白湖庙
灵妃一女子,瓣香起湄洲。
巨浸虽稽天,旗盖俨中流。
驾风樯浪舶,翻筋斗千鳅。
既而大神通,血食羊万头。
封爵遂綦贵,青圭蔽朱旒。
轮奂拟宫省,盥荐皆公侯。
始盛自全闽,俄遍于齐州。
静如海不波,幽与神为谋。
营卒尝密祷,山椒立献囚。
独于民锡福,能使岁有秋。
每至割获时,稚耄争取酬。
坎坎击社鼓,呜呜歌蛮讴。
常恨孔子后,豳风不见收。
君谟与渔仲,亦未尝旁搜。
束皙何人哉,愚欲补前修。
缅怀荔台叟,纪述惜未周。
吾老毛颖秃,安能斡万牛。